ไฟแนนซ์ทูเดย์
ต้องบันทึกไว้จริงๆ สำหรับคำพูดของ “กิตติรัตน์ ณ ระนอง” รองนายกรัฐมนตรีและ รมว.คลัง เกี่ยวกับมาตรการคืนภาษีรถคันแรก 1 แสนบาท
4 ธ.ค. 2555

“คนดีไม่เบ่ง คนเก่งไม่โม้ คนใหญ่โตไม่อวด”
ต้องบันทึกไว้จริงๆ สำหรับคำพูดของ “กิตติรัตน์ ณ ระนอง” รองนายกรัฐมนตรีและ รมว.คลัง เกี่ยวกับมาตรการคืนภาษีรถคันแรก 1 แสนบาท




กิตติรัตน์คนจริง บอกว่า “รัฐบาลพร้อมที่จะคืนเงินให้แก่ผู้ที่ซื้อรถยนต์ในโครงการรถยนต์คันแรก แม้จะมีการประเมินว่ายอดขายรถยนต์ที่เข้าข่ายในโครงการรถยนต์คันแรกจนถึงสิ้นปีนี้ จะมียอดขายและยอดจองรวมกัน 8 แสนคัน สูงกว่าเป้าหมายของโครงการที่คาดว่าจะมีรถยนต์เข้าร่วมโครงการ 5 แสนคัน มียอดการขอคืนเงิน 3 หมื่นล้านบาท รัฐบาลมองว่าเม็ดเงินที่จะต้องคืนไม่ว่าจะมีปริมาณมากหรือน้อยก็ตาม ไม่ได้ถือเป็นเงินภาษี แต่เป็นเงินของผู้บริโภคที่ซื้อรถยนต์แล้วเอาฝากไว้กับรัฐบาล 1 ปี หลังจากครบ 1 ปี จะได้รับเงินคืนกลับไป” เป็นงัย เจ๋งมั้ยครับพี่น้อง
...ธนาคารซีไอเอ็มบี ไทย ประกาศแต่งตั้ง สิทธิไชย มหาคุณ ผู้ช่วยกรรมการผู้จัดการสายงานวาณิชธนกิจ บล.กิมเอ็ง (ประเทศไทย) ขึ้นดำรงตำแหน่งผู้ช่วยกรรมการผู้จัดการใหญ่ สาย Corporate Finance เข้ามาดูแลงานด้านวาณิชธนกิจ สิทธิไชย มีอายุ 46 ปี จบการศึกษาปริญญาตรี สาขาการเงิน จากจุฬาลงกรณ์มหาวิทยาลัย และปริญญาโท สาขาการเงินการธนาคาร จาก California State University, San Bernardino ประเทศสหรัฐอเมริกา เคยดำรงตำแหน่งหัวหน้าสายงานวาณิชธนกิจ บล.ซีไอเอ็มบี (ประเทศไทย) และคณะกรรมการของ บล.ซีไอเอ็มบีด้วย
...นริศ ชัยสูตร อธิบดีกรมธนารักษ์ ยิ้มแก้มปริ เมื่อสำนักงาน ป.ป.ช. ได้ดำเนินการประเมินดัชนีความโปร่งใสของหน่วยงานภาคราชการ โดยมีหน่วยงานราชการเข้าร่วมประเมินจำนวน 45 แห่ง ผลการประเมินความโปร่งใสของหน่วยงานรัฐ ปรากฏว่า 3 หน่วยงานแรกที่ได้รับรางวัล ได้แก่ 1.กรมธนารักษ์ 2.กรมอนามัย และ 3.สำนักงานปลัดกระทรวงวิทยาศาสตร์และเทคโนโลยี โดยได้คะแนนเท่ากัน คือ 8 คะแนน จากคะแนนเต็ม 10 คะแนน